送江衍巨源提舉赴闕
作者：馮山
朝代：宋

paragraphs: 潼川昔迎公西来，益昌今送公北迴。
常平使者豈公志，遠地久淹經濟才。
三年風績不勝頌，欲别有贈心胸開。
江陽夷蠻互讎格，邊將生事驚風埃。
連兵巨費久乃定，得失未可相償陪。
去秋西師出四路，欲舉夏寇除根荄。
精强挽運一蹉跌，十存四五良可哀。
河南數州入封略，惡土棄壤如塵灰。
傳聞敵氣漸衰弱，閫外復委將軍裁。
借將賀蘭作都護，戍守尚恐難栽培。
况今秦人極疲敝，菽粟貴重如瓊瑰。
諸軍零落氣未振，肯聽號令傳風雷。
看唐南詔吐蕃傳，往往因循成禍胎。
太上神明照幽隱，廣謀博訪無嫌猜。
近臣從容合公議，忍使漢地生蒿萊。
每思一飯三四起，感慨與語何人哉。
會公還朝方進用，不侍講殿歸霜臺。
瀘南關右飽聞見，詎肯戲笑隨童孩。
對揚上前苟可道，願持此語排姦回。
平生磊落致君意，豈慮言出爲身災。